REGOLAMENT TAL-KUMMISSJONI (KE) Nru 965/2006
tad-29 ta’ Ġunju 2006
li jemenda r-Regolament (KE) Nru 327/98 li jiftaħ u li jipprovdi għall-amministrazzjoni ta’ ċerti kwoti ta’ tariffi għall-importazzjonijiet ta’ ross u ross miksur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1785/2003 tad-29 ta’ Settembru 2003 dwar l-organizzazzjoni komuni tas-suq tar-ross (1), u b’mod partikolari l-Artikoli 10(2) u 11(4) tiegħu,
Billi:
(1)
Il-Ftehim fil-forma ta’ Skambju ta’ Ittri bejn il-Komunità Ewropea u r-Renju tat-Tajlandja skond l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 marbuta mal-modifikazzjoni ta’ konċessjonijiet fl-iskedi tar-Repubblika Ċeka, ir-Repubblika ta’ l-Estonja, ir-Repubblika ta’ Ċipru, ir-Repubblika tal-Latvija, ir-Repubblika tal-Litwanja, ir-Repubblika ta’ l-Ungerija, ir-Repubblika ta’ Malta, ir-Repubblika tal-Polonja, ir-Repubblika tas-Slovenja u r-Repubblika Slovakka waqt li kienu qed jissieħbu fl-Unjoni Ewropea (2), approvat mid-Deċiżjoni tal-Kunsill 2006/324/KE (3), jaħseb għal żieda fil-kwota tat-tariffa globali annwali preżenti mingħajr l-ebda dazju għar-ross mitħun għal kollox u nofsu mitħun kopert bil-kodiċi tan-NM 1006 30 ta’ 25 516 tunnellata għall-oriġini kollha u ta’ 1 200 tunnellata għat-Tajlandja. Jipprovdi wkoll għall-ftuħ ta’ kwota tat-tariffa ġdida mingħajr l-ebda dazju ta’ 31 788 tunnellata ta’ ross maqsum kopert bil-kodiċi tan-NM 1006 40 għall-oriġini kollha.
(2)
Id-Deċiżjoni t’hawn fuq tipprovdi wkoll għal kwoti ġodda b’dazju validu ta’ 15 % għall-oriġini kollha ta’ 7 tunnellati ta’ għalqa tar-ross koperti bil-kodiċi tan-NM 1006 10 u 1 634 tunnellata ta’ ross bil-qoxra kopert bil-kodiċi tan-NM 1006 20.
(3)
Għall-fini ta’ simplifikazzjoni u minħabba l-volum żgħir tal-kwota ta’ għalqa tar-ross stipulat fid-Deċiżjoni 2006/324/KE, li l-kwota għandha tiġi maniġjata skond ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jistabbilixxi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (4).
(4)
Il-kwota ta’ 20 000 tunnellata ta’ ross bil-qoxra koperta bil-kodiċi tan-NM 1006 20 b’dazju ta’ EUR 88 kull tunnellata stipulata fl-Artikolu 1 tar-Regolament tal-Kummissjoni (KE) Nru 327/98 (5) m’għadhiex tintuża minħabba l-emenda tad-dazju applikabbli għal ross bil-qoxra stipulata fl-Artikolu 11a tar-Regolament (KE) Nru 1785/2003. Dik il-kwota għalhekk għandha titneħħa.
(5)
Sabiex ma jtellfux il-bejgħ normali tar-ross magħmul fil-Komunità l-kwoti għandhom jinfetħu b’tali mod li l-importazzjonijiet jistgħu jkunu assorbiti aħjar mis-suq Komunitarju. B’mod partikolari, fejn l-applikazzjoni ta’ persentaġġ ta’ tnaqqis iwassal għall-allokazzjoni ta’ liċenzji għall-kwantitajiet ta’ inqas minn 20 tunnellata u l-Istati Membri jorganizzaw dik l-allokazzjoni billi jtellgħu l-lottijiet, għandu jsir provvediment għad-distribuzzjoni mill-ġdid mill-awtoritajiet kompetenti nazzjonali tal-kwantitajiet li jkun fadal bil-għan li tiġi utilizzata l-kwota sakemm jista’ jkun u tiġi evitata l-allokazzjoni ta’ kwantitajiet żgħar ħafna. Għall-istess raġunijiet, għandu jsir provvediment għad-distribuzzjoni mill-ġdid f’każijiet fejn l-applikazzjoni ta’ persentaġġ ta’ tnaqqis jonqos milli jwassal għal kostituzzjoni ta’ lott ta’ 20 tunnellata.
(6)
Biex tkun assigurata t-tmexxija kif imiss tal-kwoti, għandha ssir dispożizzjoni għall-preżentazzjoni obbligatorja ta’ ċertifikat ta’ l-oriġini meta l-kwota tinfetaħ għal pajjiż speċifiku u ma tkunx meħtieġa liċenzja ta’ l-esportazzjoni maħruġa minn dak il-pajjiż.
(7)
Ir-Regolament (KE) Nru 327/98 għandu jiġi emendat b’dan il-mod.
(8)
Il-miżuri stipulati f’dan ir-Regolament huma skond l-opinjoni tal-Kumitat Imwaqqaf għaċ-Ċereali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 327/98 b’dan qed jiġi emendat kif ġej:
1.
L-Artikolu 1 hu sostitwit b’dan li ġej:
“Artikolu 1
(1) Il-kwoti li ġejjin tat-tariffa globali annwali b’dan qed jinfetħu fl-1 ta’ Jannar ta’ kull sena:
(a)
63 000 tunnellata ta’ ross mitħun għal kollox jew nofsu mitħun koperti bil-kodiċi tan-NM 1006 30, mingħajr l-ebda dazju;
(b)
1 634 tunnellata ta’ ross bil-qoxra kopert bil-kodiċi tan-NM 1006 20 b’dazju ad valorem stabbilit għal 15 %;
(c)
100 000 tunnellata ta’ ross maqsum kopert bil-kodiċi tan-NM 1006 40 00, bi tnaqqis ta’ 30,77 % fid-dazju stabbilit fl-Artikolu 11d tar-Regolament tal-Kunsill (KE) Nru 1785/2003 (*);
(d)
40 216 tunnellata ta’ ross mitħun kollu jew nofsu mitħun kopert bil-kodiċi tan-NM 1006 30, bl-ebda dazju;
(e)
31 788 tunnellata ta’ ross maqsum kopert bil-kodiċi tan-NM 1006 40 00, bl-ebda dazju.
Dawn il-kwoti għandhom jiġu mmaniġjati skond dan ir-Regolament u maqsuma skond il-pajjiż ta’ l-oriġini u tranches perjodiċi skond l-Anness IX. Minkejja dan, għall-2006 għandhom jinqasmu skond l-Anness X.
(2) Kwota annwali ta’ 7 tunnellati ta’ għalqa tar-ross koperta bil-kodiċi tan-NM 1006 10, b’dazju ad valorem stabbilit għal 15 %, għandha tinfetaħ fl-1 ta’ Jannar ta’ kull sena taħt in-numru tas-serje 09.0083.
Għandha titmexxa mill-Kummissjoni skond l-Artikoli 308a sa 308c tar-Regolament (KEE) Nru 2454/93 (**).
(*) ĠU L 270, 21.10.2003, p. 96." 						
(**) ĠU L 253, 11.10.1993, p. 1.”" 						
2.
Fl-Artikolu 3, “l-Artikolu 1(1)(a), (b) u (ċ)” hu sostitwit bl-“Artikolu 1(1)(a) u (ċ)”.
3.
L-Artikolu 4 hu emendat kif ġej:
(a)
Fit-tielet inċiż tal-paragrafu 2, “l-Artikolu 1(1)(ċ)” hu sostitwit bl- “Artikolu 1(1)(ċ) u (e)”.
(b)
Fil-paragrafu 4, il-punt li ġej (e) hu miżjud:
“(e)
fil-każ tal-kwota msemmija fl-Artikolu 1(1)(e), waħda mill-indikazzjonijiet fl-Anness XI.”
(c)
Fil-paragrafu 5, it-tielet inċiż hu sostitwit b’dan li ġej:
“-
jekk l-ebda liċenzja ta’ l-esportazzjoni m’hi meħtieġa l-applikanti jistgħu jissottomettu applikazzjoni waħda sal-kwantità massima stipulata għal kull porzjon u numru tas-serje.”
4.
L-Artikolu 5(3) hu sostitwit b’dan li ġej:
“3. Jekk it-tnaqqis imsemmi fl-ewwel inċiż tal-paragrafu 2 iwassal għal kwantità waħda jew aktar ta’ inqas minn 20 tunnellata għal kull applikazzjoni, l-Istati Membri għandhom jallokaw it-total ta’ dawk il-kwantitajiet billi jtellgħu l-lottijiet għal kull lott ta’ 20 tunnellata, flimkien mal-kwantità li tibqa’ mqassma b’mod ugwali bejn il-lottijiet ta’ 20 tunnellata.
Minkejja dan, fejn jekk jingħaddu flimkien il-kwantitajiet ta’ inqas minn 20 tunnellata ma jwassalx għall-ħolqien ta’ lott ta’ 20 tunnellata l-kwantità li jibqa’ għandha titqassam mill-Istat Membru ugwalment bejn l-operaturi li l-liċenzja tagħhom hi għal 20 tunnellata jew aktar.”
5.
Fl-ewwel subparagrafu ta’ l-Artikolu 6(1), “l-Artikolu 5(2)” huwa sostitwit bl-“Artikolu 5(2) u (3)”.
6.
L-Artikolu 7 hu emendat kif ġej:
(a)
Il-paragrafu 4 hu sostitwit b’dan li ġej:
“4. Minkejja l-Artikolu 6(1) tar-Regolament (KE) Nru 1342/2003 (***) u skond l-Artikolu 23(2) tar-Regolament (KE) Nru 1291/2000 (****), il-liċenzji ta’ l-importazzjoni għal ross bil-qoxra, nofsu mitħun u mitħun għal kollox għandhom ikunu validi mid-data tal-ħruġ proprja tagħhom sa l-aħħar tat-tielet xahar wara dik id-data.
Minkejja dan, it-tul tal-validità tal-liċenzji ta’ l-importazzjoni ma jistax jaqbeż il-31 ta’ Diċembru tas-sena tal-ħruġ.
(***) ĠU L 189, 29.7.2003, p. 12." 						
(****) ĠU L 152, 24.6.2000, p. 1.”" 						
(b)
Il-paragrafu 5 li ġej hu miżjud:
“5. Taħt il-kwoti msemmija fl-Artikolu 1(1), il-fatt li l-prodotti jitħallew jidħlu fis-suq liberament fil-Komunità għandu jkun soġġett għall-preżentazzjoni ta’ ċertifikat ta’ oriġini maħruġ mill-awtoritajiet nazzjonali kompetenti ta’ dawk il-pajjiżi skond l-Artikolu 47 tar-Regolament (KEE) Nru 2454/93.
Minkejja dan, fir-rigward ta’ dawk il-partijiet tal-kwoti marbuta mal-pajjiżi li għalihom hu meħtieġ ċertifikat ta’ l-oriġini skond l-Artikolu 3 ta’ dan ir-Regolament jew fir-rigward tal-kwoti li l-oriġini tagħhom hi deskritta bħala ‘l-pajjiżi kollha’, ċertifikat ta’ l-oriġini mhux meħtieġ.”
7.
L-Anness VI hu sostitwit bit-test ta’ l-Anness I ta’ dan ir-Regolament.
8.
L-Annessi IX u X huma sostitwiti bit-test ta’ l-Anness II ta’ dan ir-Regolament.
9.
It-test ta’ l-Anness III ta’ dan ir-Regolament huma miżjuda bħala Anness XI.
Artikolu 2
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Hu għandu japplika mill-1 ta’ Lulju 2006, minbarra l-Artikolu 1(6), li għandu japplika mill-1 ta’ Jannar 2007.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 29 ta’ Ġunju 2006.